ET Euroopa Liidu Teataja C 266/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 266/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MELANZANA ROSSA DI ROTONDA”

EÜ nr: IT-PDO-0005-0662-29.11.2007

KGT ( ) KPN ( X )

1. Nimetus:

„Melanzana Rossa di Rotonda”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (III lisa alusel):

Klass 1.6 Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega (KPN) „Melanzana Rossa di Rotonda” tähistatakse liigi Solanum aethiopicum ökotüübi Melanzana Rossa di Rotonda alla kuuluvat baklažaani (tuntud ka kui Melanzana Rossa e. punane baklažaan). Baklažaan „Melanzana Rossa di Rotonda” peab värskelt tarbimisse andmisel olema järgmiste omadustega: vilja suurus: pikkus kuni 8 cm, läbimõõt kuni 8 cm, kaal kuni 200 g. Üldine värvus ja pealispinna värvus: hele rohekas-oranž, valmimise algul õrnade rohekate triipudega, mis muutuvad järk-järgult erkoranžiks ja isegi säravpunaseks. Vili: ühtlaselt värske ja terve. Viljaliha: iseloomulik on lihajas konsistents ning asjaolu, et pärast lõikamist ei tõmbu vili tumedaks. Puhas, ilma nähtavate võõrkehadeta. Ilma võõra lõhna ja/või maitseta. Ilma ebatavalise pinnaniiskuseta.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik valmimise etapid kuni pakendamise ja toote säilitamiseni peavad toimuma artiklis 4 osutatud piirkonnas, et transport ja liigne liigutamine ei muljuks vilja ega viljavart katki, rikkudes nii baklažaani organoleptilisi omadusi.

3.6. Erieeskirjad viilutamise, riivimise, pakendamise jm kohta:

Baklažaan „Melanzana Rossa di Rotonda” tuleb anda tarbimisse järgmisel viisil: värske vili peab olema toodud turule taimset päritolu või papist kastides, taaskasutatavast plastist või muust ühenduse õigusaktidega lubatud taaskasutatavast materjalist võrkudes. Taaskasutatavast plastist pakendid, milles baklažaan „Melanzana Rossa di Rotonda” KGT tarbimisse lastakse, ei tohi kaaluda üle 1 kg.

3.7. Erieeskirjad märgistamise kohta:

Pakendil oleval märgistusel peavad selgete ja loetavate tähtedega olema esitatud järgmised üksikasjad.

Nimetus „Melanzana Rossa di Rotonda” ja tähis „denominazione d’origine protetta” (kaitstud päritolunimetus) või selle lühend DOP suuremate tähtedega kui järgmised tähistused: pakendaja või tootja nimi, ärinimi ja aadress; pakendis tegelikult oleva toote kvaliteet, mis on väljendatud kehtivate eeskirjade kohaselt; logo. Keelatud on lisada mis tahes selliseid täiendavaid omadussõnu nagu „tipo” (liik), „gusto” (maitse), „uso” (kasutus), „selezionato” (valikkorje), „scelto” (valikviljad) jms. Samas on siiski lubatud viidata ettevõtte nimele, ärinimele ja kaubamärgile, kui sellel ei ole ülistavat tähendust ning kui see ei ole ostjat eksitava iseloomuga. Muu sildil esitatud teave peab olema trükitud kaitstud geograafilise tähise märkimiseks kasutatud tähtedest poole madalamate ja kitsamate tähtedega. Ovaalse kujuga logo äärise välisservas on kahekordne lõheroosa joon ja siseservas ühekordne lõheroosa joon. Äärise ülemisel poolel on sõnad „Melanzana Rossa” ja alumisel poolel sõnad „di Rotonda”. Logo keskel olevas ovaalis on lõheroosal põhjal kujutatud stiliseeritud baklažaan, mille värvivarjundid ulatuvad punasest oranžini ja viljavarre värvus tumerohelisest heleroheliseni. Ovaali all logo ääres on sõnad „Denominazione di Origine Protetta”.

4. Geograafilise piirkonna täpne määratlus:

Kaitstud päritolunimetusega baklažaani „Melanzana Rossa di Rotonda” tootmis- ja pakendamispiirkond hõlmab Potenza provintsi järgmiste kommuunide kogu territooriumi: Rotonda, Viggianello, Castelluccio Superiore, Castelluccio Inferiore.

5. Seos geograafilise piirkonnaga:

5.1. Geograafilise piirkonna eripära:

Põllud, kus baklažaani „Melanzana Rossa di Rotonda” kasvatatakse, asuvad orus, mille põhi on järvelise päritoluga ning ulatub kvaternaari ajastusse. Seega on seal uhtelised savi- ja liivsavimullad, mis on paksu kihina, värsked, viljakad ja veerikkad. Kliima on peamiselt mahe ning oktoobrist maini kestva ajavahemiku jooksul esineb rohkesti sademeid.

5.2. Toote eripära:

Baklažaani „Melanzana Rossa di Rotonda” peamine omadus, mis eristab seda vilja muudes piirkondades kasvatatava baklažaani tüüpilistest omadustest, on vähene klorogeenhappe sisaldus, mille tõttu taime viljaliha ei muutu pärast lõikamist tumedaks. Kõnealune omadus pakub suurt huvi toiduainete- ja konservitööstusele, kuna sellise taime viljaliha säilitab isegi pärast lõikamist pikalt oma valge värvuse. Teine oluline omadus, mis eristab selle sordi vilju kõigist teistest baklažaanidest, on ümar kuju nagu tomatil ja iseloomulik oranž värvus, millel on pruunikas-rohelised triibud.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Baklažaani „Melanzana Rossa di Rotonda” peamine omadus on vähene klorogeenhappe sisaldus, mille tõttu taime viljaliha ei muutu pärast lõikamist tumedaks. Selles baklažaanis on klorogeenhappe näitaja kuni 800 ppm, mis on selgelt väiksem kui kõikides muudes baklažaanides, kus see on kuni 4 300. Kõnealune omadus pakub suurt huvi toiduainete- ja konservitööstusele, kuna sellise taime viljaliha säilitab isegi pärast lõikamist pikalt oma valge värvuse. Teine oluline omadus on ümar kuju nagu tomatil ning oranž pruunikas-roheliste triipudega värvus. Kõnealused omadused, mis saavutatakse tänu sellele, et baklažaani „Melanzana Rossa di Rotonda” kasvatatakse alates 1940. aastatest Itaalias üksnes punktis 4 kindlaksmääratud piirkonnas, muudavad vilja ainulaadseks ja omapäraseks. Vilja kohanemine piirkonna kliimatingimustega on soodustanud selle levikut ning pinnase ja keskkonna koosmõju on muutnud vilja unikaalseks. Taime ainulaadsus ja iseloomulikud omadused tulenevad ilmselgelt punktis 5.1 kirjeldatud eripärasest mikrokliimast ja Pollino rahvuspargi keskel asuvast kultuuri kasvukeskkonnast, sealsest pinnamoest ja muldade heast kvaliteedist, samas rahvuspargis asuvatest allikatest alguse saavast puhtast veest ja eelkõige mahedast kliimast. 1853. aasta monograafias on CIRELLI seda kirjeldanud järgmiselt: „maapind on väga veerikas […] ning seetõttu põllumajanduseks väga sobiv ning Rotonda tööstuslikud baklažaanikasvatajad oskavad seda väga hästi ära kasutada […], põlluharijate hool, mahe kliima, pinnamood ja mulla hea kvaliteet on kõige kindlamad näitajad saagi saamise puhul, mis on aasta-aastalt muutumatu, pakkudes piirkonna inimestele kõike äraelamiseks vajalikku”. Baklažaani nimega Melanzana Rossa di Rotonda hakkasid eelmise sajandi algul Rotonda kommuunis kasvatama elanikud, kes tõid Aafrika sõjast tagasi pöördudes kaasa mõne sellist sorti tomati moodi baklažaani. Kuna keskkond oli taime jaoks soodus, hakati aastate jooksul seda üha laialdasemalt kasvatama, tema omadused eristasid seda mitte üksnes muudest baklažaanidest, vaid ka neist Aafrika baklažaanidest, millest ta algselt pärines, kuid mis olid oranžid, kuid ilma triipudeta ja veidi piklikuma kujuga. Kuna baklažaanil „Melanzana Rossa di Rotonda” on kergelt terav maitse ja õhuga kokkupuutumisel ei muutu viljaliha tumedaks, süüakse seda tavapäraselt õlis säilitatuna ning piirkonna kõik pered kasvatavad seda oma juurviljaaias. Igal aastal toimuv üritus „Sagra della Melanzana Rotonda di Rotonda” tõmbab ligi tuhandeid Rotonda elanikke, andes nii tunnistust sellest, et baklažaan on nii kohalikul tasandil kui piirkonnaväliselt tuntud kui kohaliku köögi tüüpiline toode. Toiduvalmistamise traditsioonides on baklažaanil „Melanzana Rossa di Rotonda” kindel koht ja seda nii kohalikul kui ka piirkondlikul kvaliteetköögi tasandil; vilja tuntusest annab kinnitust ka tema kajastamine mitmes telesaates, erialases ajakirjas ja kokaraamatus. 2004. aastal kanti baklažaan „Melanzana Rossa di Rotonda” Basilicata maakonna traditsiooniliste toodete nimekirja.

Viide spetsifikaadi avaldamisele:

Valitsus on algatanud riikliku vastuväite esitamise menetluse, avaldades Itaalia Vabariigi 20. septembri 2007. aasta Itaalia Ametlikus Teatajas nr 219 ettepaneku kaitstud päritolunimetuse „Melanzana Rossa di Rotonda” tunnustamiseks.

Spetsifikaadi terviktekstiga saab tutvuda Internetis, klõpsates lingil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või